**PROJEKTO ,,MOTYVUOTI MOKYTOJAI IR TĖVAI, – MOTYVUOTI MOKINIAI” VEIKLŲ APIBENDRINIMAS**

Baigiantis 2019 metams baigėsi ir ES bendrai finansuojamas projektas Nr. 09.2.1-ESFA-k-728-01-0022 ,,Motyvuoti mokytojai ir tėvai, – motyvuoti mokiniai”, kuriame mūsų mokykla dalyvavo kartu su kolegomis iš Endriejavo, Lapių, Kretingalės ir Dituvos pagrindinių mokyklų. Šio projekto tikslas – bendrojo ugdymo kokybės gerinimas telkiant mokyklos bendruomenę (tėvų mokymas ir informavimas apie vaikų ugdymo poreikius, aktyvesnis tėvų ir mokinių įsitraukimas į mokyklos savivaldą, mokyklos mikroklimato gerinimas, demokratinių mokyklos gyvenimo procesų tobulinimas, ugdymo ir mokymo programų įgyvendinimas bendradarbiaujant su švietimo ir kitomis įstaigomis ir pan.).Per laikotarpį nuo 2018 m. rugsėjo 1 d. vyko mokymai klasių tėvų komitetų pirmininkams, Progimnazijos tarybos nariams, klasių vadovams ir matematikos mokytojoms: „Ugdantysis vadovavimas (individualus koučingas)“, „Ryšio su mokiniais kūrimas ir klasės kaip komandos formavimas“, „Individualių sisteminių tėvų konsultacijų vedimas“. Mokymai mokyklos vadovams: „Kaip dirbti su tėvų aktyvu ir mokinių taryba, siekiant juos padaryti mokyklos ir mokymosi ambasadoriais“, „Darbuotojų motyvacijos skatinimas, veiklos vertinimas, efektyvaus grįžtamojo ryšio teikimas“, „Renginių parengimas ir įgyvendinimas“. Įvyko dvi bendros visų 5–8 klasių mokinių, mokytojų ir tėvų, 40 atskirų klasių mokinių, tėvų mokytojų sesijos, siekiant  tėvus įtraukti ne tik į klasės bet ir mokyklos gyvenimą ir bendrai spręsti visiems aktualius klausimus. Organizuotos 239 individualios matematikos mokytojų ir 598 klasių vadovų konsultacijos su 5–8 klasių mokiniais ir jų tėvais; įvykdyti 36 aktyviai į mokinio ugdymo(-si) procesą tėvus įtraukiantys matematikos projektai. Siekiant kurti grįžtamojo ryšio kultūrą, mokytojų profesinei savimonei ugdyti, dalykinėms kompetencijoms tobulinti, pamokos kokybei gerinti progimnazijoje buvo diegiama klasių vadovų, matematikos mokytojų asmeninių ir dalykinių kompetencijų vertinimo sistema. Projekto įgyvendinimo laikotarpiu įvyko 148 mokyklos vadovų grįžtamojo ryšio pokalbiai su klasių vadovais ir matematikos mokytojais. Klasių vadovės ir matematikos mokytojos įsivertino savo kompetencijas, išsikeltus tikslus ir jų įgyvendinimą aptarė su kuruojančiu vadovu.

**MOKINIŲ, JŲ TĖVŲ, KLASIŲ AUKLĖTOJŲ IR MATEMATIKOS MOKYTOJŲ NUOMONĖS APIE PROJEKTO ,,MOTYVUOTI MOKYTOJAI IR TĖVAI, – MOTYVUOTI MOKINIAI” METU VYKDYTAS VEIKLAS:**

* Mokykla – mano vaiko ateities pagrindas. Svarbu, kad mokykloje išmoktų mokytis ir gautų žinių, reikalingų savo profesijos tikslui pasiekti.“ (8 klasės mokinio mamos emocija)
* 7 d klasės mokinių nuomone, projekto "Motyvuoti mokytojai ir tėvai, - motyvuoti mokiniai" veiklos buvo įdomios, šiuolaikiškos ir naudingos. Itin geri atsiliepimai apie bendrus klasės tėvų, mokinių susirinkimus. Naudingos buvo ir konsultacijos, nes jų metu buvo sprendžiamos susidariusios individualios problemos, mokiniai buvo padrąsinami ir nukreipiami, išgirdo individualias pastabas, galėjo pasisakyti patys. (7d klasės mokinių nuomonės)
* Projektas „Motyvuoti mokytojai ir tėvai,- motyvuoti mokiniai“ man, kaip auklėtojai, buvo naudingas. Teko lankytis ne vienuose mokymuose, tad pasisėmiau daug naudingos informacijos. Ypač džiaugiausi, kad buvo pristatyti įvairūs šiuolaikiniai metodai, kurie reikalingi dirbant su klase. Taip pat projekto metu teko daug bendrauti su klasės mokinių tėvais, taip mes geriau susipažinome, susidraugavome, pradėjome geriau suprasti vieni kitų lūkesčius, galimybes. (6c klasės auklėtojos atsiliepimai)
* Nors pastangų ir laiko paaukota nemažai, tačiau svarbiausia, kad projektinė veikla buvo ir prasminga, ir naudinga. Turbūt labiausiai mokiniai pasidžiaugė, jog dalykinės žinios buvo taikomos praktikoje, reiškia abstraktūs uždaviniai virto žaismingomis užduotimis, kurių metu teko pavaikščioti po mokyklą, susipažinti su kitų klasių mokiniais, juos apklausti. Be to, visa tai reikėjo atlikti mandagiai, tiksliai ir greitai. Dėl to užsimezgė glaudesnis bendradarbiavimas su dalyko mokytoja, nes ne viską buvo įmanoma atlikti pamokų metu, tad konsultacijos vyko ir per pertraukas, ir po pamokų. Individualių pokalbių metu galima buvo mokytojui geriau suprasti vaikų galimybes, motyvacijos lygį, charakterio savybes. Užsimezgė glaudesnis ryšys tarp matematikos mokytojos ir klasės auklėtojos. Be abejo, vaiko mokymosi raidai didelę reikšmę turi tėvų požiūris, tad šio projekto metu per individualias konsultacijas (mokytojas, mokinys, jo šeimos nariai, auklėtojas) įvyko naudingas nuomonių pasikeitimas, lūkesčių išsakymas. Ši veikla paskatino ir matematikos mokytojas ieškoti kūrybiškų sprendimų, glaudžiau bendradarbiauti. (Matematikos mokytojų nuomonė)
* Man projektas "Motyvuoti mokytojai ir tėvai,- motyvuoti mokiniai" paliko gerų įspūdžių. Ypač patiko matematikos mokytojos G. Mikaitienės organizuojami projektai netradicinėje mokymosi aplinkoje ir tų projektų pristatymas tėvams klasės tėvų susirinkime. Daug gerų emocijų sukėlė ir bendri tėvų - vaikų susirinkimai ir juose atliekamos užduotys bei žaidimai. ( 6 e klasės mokinio nuomonė)
* Mokymų metu teoriškai susipažinau su įvairiais bendravimo būdais, užfiksavau, kad labai svarbu susitarimai ir būtina pasitikslinti, ar visi vienodai supranta pateiktą užduotį. Praktiškai puikiai sekėsi pritaikyti Triados, Pasaulio kavinės bei rato metodus. (8d klasės auklėtojos atsiliepimai)
* Niekada nemaniau, kad matematika gali būti tokia įdomi. Smagiausia tai, kad po individualių konsultacijų pasikeitė mano ir mokytojos santykiai, o užduotis suprantu kur kas geriau. Matematiką reikia prisijaukinti, o tada ji taps labai įdomi. (7b klasės mokinio nuomonė)
* 97% 8a klasės bendruomenės (mokinių ir tėvų) norėtų, kad projektas nesibaigtų. Labai norėtume, kad naudingos individualios mokytojų, klasių vadovų, mokinių bei jų tėvų konsultacijos vyktų ir projektui pasibaigus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_